Document ID: 32015D0073

IZVEDBENI SKLEP KOMISIJE (EU) 2015/73
z dne 3. decembra 2014
o sprejetju osme posodobitve seznama za Skupnost pomembnih območij v borealni biogeografski regiji
(notificirano pod dokumentarno številko C(2014) 9092)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) ter zlasti tretjega pododstavka člena 4(2) Direktive,
ob upoštevanju naslednjega:
(1)
Borealna biogeografska regija iz člena 1(c)(iii) Direktive 92/43/EGS zajema dele ozemelj Unije na območju Finske in Švedske ter ozemlja Unije na območju Estonije, Latvije in Litve, kakor je določeno na biogeografski karti, ki jo je 20. aprila 2005 odobril odbor, ustanovljen v skladu s členom 20 navedene direktive (v nadaljnjem besedilu: Odbor za habitate).
(2)
Prvotni seznam območij v borealni biogeografski regiji, ki so v skladu z Direktivo 92/43/EGS pomembna za Skupnost, je bil sprejet z Odločbo Komisije 2005/101/ES (2). Navedeni seznam je bil nazadnje posodobljen z Izvedbenim sklepom Komisije 2013/742/EU (3).
(3)
Območja, uvrščena na seznam območij, pomembnih za Skupnost, v borealni biogeografski regiji so del omrežja Natura 2000, ki je bistven element varstva biotske raznovrstnosti v Uniji. Za dosego nadaljnjega napredka pri dejanski vzpostavitvi omrežja Natura 2000 in z vidika njegovega dinamičnega prilagajanja je treba seznam območij, pomembnih za Skupnost, redno pregledovati.
(4)
Od oktobra 2012 so države članice predlagale dodatna območja, pomembna za Skupnost, v borealni biogeografski regiji v smislu člena 1 Direktive 92/43/EGS. Države članice so predložile tudi spremembe informacij o območjih, uvrščenih na seznam območij, pomembnih za Skupnost, v borealni biogeografski regiji.
(5)
Na podlagi osnutka seznama, ki ga je pripravila Komisija v dogovoru z vsako zadevno državo članico in v katerem so določena tudi območja s prednostnimi naravnimi habitatnimi tipi ali prednostnimi vrstami, bi bilo treba sprejeti posodobljen seznam območij, pomembnih za Skupnost, v borealni biogeografski regiji. Za nova območja na seznamu se uporabljata člen 4(4) in člen 6(1) Direktive 92/43/EGS.
(6)
Poznavanje obstoja in razširjenosti naravnih habitatnih tipov ter vrst se nenehno dopolnjuje zaradi spremljanja stanja v skladu s členom 11 Direktive 92/43/EGS. Zato sta bila na podlagi najboljših informacij, ki so bile takrat na voljo, opravljena ocenjevanje in izbira območij na ravni Unije.
(7)
Nekatere države članice niso predlagale zadostnega števila območij in s tem niso izpolnile zahtev iz Direktive 92/43/EGS za nekatere habitatne tipe in vrste. Poleg tega je poznavanje obstoja in razširjenosti nekaterih naravnih habitatnih tipov iz Priloge I in nekaterih vrst iz Priloge II k Direktivi 92/43/EGS še vedno pomanjkljivo. Zato za navedene habitatne tipe in vrste ni mogoče sklepati, da je omrežje Natura 2000 dokončno oblikovano. Zaradi jasnosti in preglednosti bi bilo treba Izvedbeni sklep 2013/742/EU razveljaviti.
(8)
Ukrepi iz tega sklepa so v skladu z mnenjem Odbora za habitate -
SPREJELA NASLEDNJI SKLEP:
Člen 1
Sprejme se osma posodobitev seznama za Skupnost pomembnih območij v borealni biogeografski regiji, kot je določeno v Prilogi.
Člen 2
Izvedbeni sklep 2013/742/EU se razveljavi.
Člen 3
Ta sklep je naslovljen na države članice.
V Bruslju, 3. decembra 2014

Labels: 12
18
20